Kvinnen mener at Oslo kommune ikke gjorde nok for å få henne på skolebenken.

En 41 år gammel kvinne med pakistansk bakgrunn har saksøkt Oslo kommune for 5 millioner kroner. Saken skal behandles i Oslo tingrett neste uken.

Årsaken er at hennes foreldre hindret henne fra å ta grunnskoleutdanning i barndommen. Kvinnen mener at Oslo kommune ikke gjorde nok for å få henne på skolebenken.

Kvinnen og hennes psykolog mener at hun har fått psykiske problemer som følge av tapt skolegang.

Les også: Får millionerstatning etter mobbing

Les også: Krever 300.000 for tapt skolegang

«I dette tilfelle ville kommunen ha fått bekreftet ved henvendelse til Folkeregisteret at saksøkeren og hennes foresatte var bosatt i kommunen. Det var ikke tilstrekkelig å sende et brev til en foresatt om skoleplikt og legge til grunn av vedkommende har flyttet saksøkeren tilbake til Pakistan fordi brevet kom i retur» skriver kvinnens advokat i sluttinnlegget for Oslo tingrett.

Oslo kommune avviser kravet og mener at saken er foreldret.

«Saksøkeren må allerede våren 1991, eller i hvert fall kort tid etter dette og lenge før hun ble 38 år gammel ha innsett betydningen av manglende grunnskoleopplæring for inntekts- og jobbmulighetene hennes» skriver kommunens prosessfullmektig i sitt sluttinnlegg.

Oslo kommune avviser også at den er ansvarlig for at kvinnen ikke gikk på skole.

«Skolen tok gjentatte ganger kontakt med saksøker og hennes far. Da skolen fikk opplyst av saksøker at hennes far nektet henne å gå på skolen, kontaktet skolen både Ammerud skole (hjemskolen) og Sagene skole uten at det førte frem».

Kommunen mener det var naturlig å tro at jenta hadde flyttet tilbake til Pakistan da kontakten ble brutt i 1989. Kommunen mener også at kvinnens psykiske problemer skyldes andre årsaker enn tapt skolegang. Blant annet at hun, i følge hennes psykolog, ble holdt innesperret hjemme, ble utsatt for fysisk og psykisk vold, og måtte arbeide.